Hvornår nyser jeg?

Det betyder blandt andet, at Thomas har et fuldstændigt overblik over, hvor mange gange han har nyset siden 2011. Og med den måling har han kunnet eksperimentere med andre ting - sin kost for eksempel, og på den måde fundet ud af, om særlige ting i kosten udløste et nys.

- Det vil sige, at jeg har fået en meget bedre forståelse af mig selv, og hvordan jeg fungerer og det bruger jeg i dagligdagen til at træffe beslutninger, forklarer Thomas Blomseth Christiansen.

Læs også : Selvmåling gav Thomas en kur mod allergi

For udenforstående kan det lyde skørt, men lige nu tracker Thomas, hver gang hans næse klør for at finde ud af, om det udløser et nys eller ej.

- Fordi jeg ved så meget om, hvordan man kan måle ting i sin hverdag, så udnytter jeg det ved at måle alt muligt skørt for at se, hvad er overhovedet muligt, forklarer han.

Tilpasser sin livsstil

Og for Thomas er der en mening med galskaben. Han lærer sig selv og sin krop at kende og ved mere og mere om, hvordan de ting han gør og bliver udsat for, påvirker hans hverdag.

For eksempel har han fundet ud af, at hans hvilepuls stiger, når han er ved at blive syg, så når det sker, ved han, at han skal træne knap så hårdt.

- På den måde kan man tilpasse sin livsstil, så man kan blive sundere og på den måde præstere bedre.

Vil du selv måle? Her er Thomas' råd. • Du skal have en ide om, hvad du vil måle og hvilke spørgsmål, du ønsker besvaret (fx. hvor meget du sover hver nat).

• Hvis du vil ændre noget med dine data, så start med at måle grunddata i et par uger - altså uden at du laver om på din livsstil, så du har noget at sammenligne med, når du skal se, om din indsats har virket.

• Se på din kalender og sammenlign med, hvad du har lavet, så du får en ide om, hvad der påvirker dine data.

• Lær af dine data. Det vil sige, at du ikke kun skal se på de dage, hvor du når dine mål. Det interessante er at undersøge de dage, hvor du ikke nåede dit mål (om fx. et vist antal skridt), og så undersøge, hvad det skyldes, og om du kan ændre noget, der kan påvirke resultatet mere positivt.